Broj: 711-I-603-P-82/22-02-19

Zagreb, 11. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Mateje Jalušić, savjetnice za međunarodnu suradnju i EU fondove Hrvatske zajednice županija, za davanjem očitovanja Povjerenstva,** na 158. sjednici održanoj dana 11. veljače 2022.g. daje sljedeće:

**OČITOVANJE**

**S obzirom da sukladno odredbi članka 4. stavku 2. ZSSI-a ispunjenje obveze donošenja kodeksa ponašanja članova predstavničkih tijela nadzire tijelo državne uprave nadležno za koordinaciju mjera za sprječavanje korupcije, Povjerenstvo upućuje podnositeljicu da se s postavljenim upitom može li se etički kodeks za službenike proširiti na članove predstavničkih tijela** **obrati Ministarstvu pravosuđa i uprave, kao nadležnom tijelu.**

Obrazloženje

Zahtjev za očitovanjem Povjerenstva podnijela je Mateja Jalušić, savjetnica za međunarodnu suradnju i EU fondove Hrvatske zajednice županija. U Povjerenstvu zahtjev je zaprimljen 07. veljače 2022. godine pod poslovnim brojem 711-U-2338-P-82/22-01-4, povodom kojeg se vodi predmet broj P-82/22.

Člankom 3. stavkom 1. i 2. ZSSI-a propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica postavlja upit mogu li županije, s obzirom da već imaju etičke kodekse za službenike, iste proširiti na članove predstavničkih tijela ili propisana obveza iz članka 4. ZSSI-a podrazumijeva donošenje novog kodeksa.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stavkom 2. propisano je da ispunjenje obveze iz stavka 1. ovoga članka prati tijelo državne uprave nadležno za koordinaciju mjera za sprječavanje korupcije.

Povjerenstvo ističe kako članovi predstavničkog tijela jedinica lokalne i područne (regionalne) samouprave nisu obveznici ZSSI-a. Isto tako, Povjerenstvo ukazuje kako ispunjenje obveze donošenja etičkog kodeksa nadzire tijelo državne uprave koje je nadležno za koordinaciju mjera sprječavanja korupcije pa stoga upućuje podnositeljicu zahtjeva da se vezano za navedeni upit obrati Ministarstvu pravosuđa i uprave kao nadležnom tijelu.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljica zahtjeva, putem e-maila
2. Objava na internetskoj stranici Povjerenstva
3. Pismohrana